На основу члана 19. став 1. тачка 7) Закона о Народној скупштини („Службени гласник РС”, број 9/10), члана 30. став 3. Закона о слободном приступу информацијама од јавног значаја („Службени гласник РС”, број 120/04, 54/07, 104/09, 36/10 и 105/21) и члана 73. став 3. Закона о заштити података о личности („Службени гласник РС”, број 87/18) председник Народне скупштине 

РАСПИСУЈЕ ЈАВНИ ПОЗИВ
ЗА ПРИЈАВЉИВАЊЕ ЗА КАНДИДАТА ЗА ПОВЕРЕНИКА 
ЗА ИНФОРМАЦИЈЕ  ОД ЈАВНОГ ЗНАЧАЈА И ЗАШТИТУ ПОДАТАКА О ЛИЧНОСТИ

1. Расписује се Јавни позив за пријављивање за кандидатa за Повереника за информације од јавног значаја и заштиту података о личности (у даљем тексту: Јавни позив).

2. Народна скупштина бира Повереника за информације од јавног значаја и заштиту података о личности (у даљем тексту: Повереник) већином гласова свих народних посланика, на предлог одбора надлежног за државну управу (у даљем тексту: Одбор).

3. Повереник се бира на време од осам година, без могућности поновног избора на ову функцију.
4. За Повереника може бити изабрано лице које испуњава услове из члана 30. ст. 15. до 18. Закона о слободном приступу информацијама од јавног значаја и чл. 73. став 3. и 75. Закона о заштити података о личности то:
1) За Повереника се бира лице с признатим угледом и стручношћу у области заштите и унапређења људских права; 
2) Повереник може бити лице које испуњава услове за рад у државним органима, које је завршило правни факултет и има најмање десет година радног искуства;
3) Повереник не може да обавља другу јавну функцију или професионалну делатност, као и другу дужност или посао који би могао утицати на његову самосталност и независност; 
4) Повереник не може бити члан политичке странке; 
5) Повереник мора да има потребно стручно знање и искуство у области заштите података о личности. 
5. Пријава на Јавни позив доставља се у писменом облику (по правилу, на обрасцу који је саставни део ове одлуке, а који се може преузети на веб-презентацији Народне скупштине www.parlament.rs) и мора да садржи лично име, адресу пребивалишта, број телефона за контакт, адресу за пријем електронске поште и потпис заинтересованог лица.
Пријава по Јавном позиву подноси се Одбору непосредно или поштом препоручено, на адресу: Народна скупштина Републике Србије, Одбор за правосуђе, државну управу и локалну самоуправу, Београд, Краља Милана 14, са назнаком „За Јавни позив за пријављивање за кандидата за Повереника”.

6. Уз пријаву, подносилац пријаве прилаже следећу документацију:
1) Биографију;
2)  Исправе којима се доказује испуњеност услова за рад у државним органима:
- исправа о очитаној личној карти са микроконтролером (чипом), односно фотокопија личне карте без микроконтролера;
-диплома или уверење о завршеном правном факултету (оверена фотокопија);
3) Исправе којима се доказује радно искуство  од намање десет година  (решења, потврде и други акти из којих се види на којим пословима и са којом стручном спремом је стечено искуство);
 4) Исправе којима се доказује потребно стручно знање и искуство у области заштите података о личности (решења, потврде и други акти из којих се види на којим пословима и са којом стручном спремом је стечено знање и искуство).
Фотокопије докумената који се прилажу уз пријаву оверавају се код јавног бележника, осим на подручјима градова и општина за која нису именовани јавни бележници (у којима фотокопију може оверити основни суд, судска јединица, пријемна канцеларија основног суда или општинска управа).

7. Рок за пријављивање на Јавни позив је 30 дана од дана његовог објављивања на веб-презентацији Народне скупштине и у најмање једном дневном листу који се дистрибуира на целој територији Републике Србије. 
8. У року од 15 дана од истека рока за пријављивање на Јавни позив, Одбор утврђује и на веб-презентацији Народне скупштине објављује списак пријављених лица која испуњавају услове за избор на функцију Повереника, са њиховим биографијама. У истом року Одбор доставља позив посланичким групама у Народној скупштини да са списка пријављених лица који испуњавају услове за избор на функцију Повереника предложе кандидата за Повереника.
Посланичка група може да предложи кандидата за Повереника тек по истеку 15 дана од дана објављивања списка пријављених лица који испуњавају услове за избор на функцију Повереника на веб-презентацији Народне скупштине.
Више посланичких група могу да предложе заједничког кандидата за Повереника.

9. Пре утврђивања предлога за избор Повереника, Одбор са кандидатима које су предложиле посланичке групе обавља јавни разговор на којем се кандидатима омогућује да изнесу своје ставове о улози и начину остваривања функције Повереника.

10. Предлог за избор Повереника утврђује се већином гласова од укупног броја чланова Одбора.

11. Јавни позив се, истог дана, објављује на веб презентацији Народне скупштине и у најмање једном дневном листу који се дистрибуира на целој територији Републике Србије.

НАРОДНА СКУПШТИНА РЕПУБЛИКЕ СРБИЈЕ

